|  |  |
| --- | --- |
|  | 2. februar 2015Pressemeddelelse |
|   | Forskning og FormidlingFormidling41 20 60 19Nynne.Bojsen.Faartoft@natmus.dk |

**Hjertet viser vej på Nationalmuseet**

Hele februar kan du tage din udkårne med på en eventyrlig Valentinsdate på Nationalmuseet – om så I allerede er kærester eller kun lige har mødt hinanden.

Valentinsdag er de elskendes helligdag, og Nationalmuseet markerer dagen med oplevelser for både hoved og mave i hele februar måned. Så hvis du gerne vil overraske dit hjertes udkårne med en helt særlig Valentinsdate, så tag på Nationalmuseet. Her tager Hjerteguiden jer med på en eventyrlig rejse gennem kærlighedens historie, og Restaurant Julian serverer kærlighedsbrunch med lyserøde bobler til (kun i to weekender, se mere nederst).

Hjerteguiden er en gratis gå-selv-guide, som leder jer gennem museets samlinger på jagt efter 11 skjulte røde hjerter. Hjerterne markerer genstande, som fortæller de elskendes historie lige fra Antikkens erotik og 1700-tallets lavpraktiske matchmaking til ghanesiske frugtbarhedsdukker og yderst alternative japanske skønhedsidealer.

Undervejs stiller Hjerteguiden jer spørgsmål og giver jer masser at tale om, om så I allerede er kærester eller møder hinanden for første gang. God hjertejagt - og hvem ved: Måske finder I ikke bare hjerter, men også ægte kærlighed?

**Hjerteguiden kan fås på Nationalmuseet i hele februar måned, men restauranten serverer kun kærlighedsbrunch i to weekender – se nedenfor.**

**Fakta: Kærlighedsbrunch på Nationalmuseet**
- Restaurant Julian på Nationalmuseet serverer kærlighedsbrunch i weekenderne den 7. og 8. februar og den 14. og 15. februar.

- I anledning af Valentinsdag er restaurantens berømte brunchbuffet inspireret af kærlighedsdigte og historisk afrodisiakum.
- Buffeten byder på en lang række potente delikatesser som elskovsæg, venussalat, ”Love brownies” og meget mere.
- Se hele menuen og pris her: <http://restaurantjulian.com/valentines-brunch/>

**For yderligere oplysninger kontakt:**
Nynne Bojsen Faartoft, kommunikationsmedarbejder, Nationalmuseet.
Tlf.: 41 20 60 19. E-mail: nynne.bojsen.faartoft@natmus.dk